ไอพีโอ BSIRIRMF เกือบ3พันล้าน
นักลงทุนแห่ซื้อกองทุน "บัวหลวงสิริผลบรรษัทภิบาลเพื่อการเลี้ยงชีพ" เน้นหุ้นมีบรรษัทภิบาล ปันผลสม่ำเสมอ ยอดเกือบ 3 พันล้านบาท
21 พ.ค. 2556

นักลงทุนแห่ซื้อกองทุน "บัวหลวงสิริผลบรรษัทภิบาลเพื่อการเลี้ยงชีพ" เน้นหุ้นมีบรรษัทภิบาล ปันผลสม่ำเสมอ ยอดเกือบ 3 พันล้านบาท
นางวรวรรณ  ธาราภูมิ  ประธานเจ้าหน้าที่บริหาร บริษัทหลักทรัพย์จัดการกองทุนรวม (บลจ.) บัวหลวง กล่าวว่า ยอดจองซื้อกองทุนเปิดบัวหลวงสิริผลบรรษัทภิบาลเพื่อการเลี้ยงชีพ (BSIRIRMF) เป็นกองทุนรวมเพื่อการเลี้ยงชีพ (RMF) ซึ่งเสนอขายครั้งแรก (IPO) วันที่  9-15 พ.ค.2556  ได้รับความสนใจและการตอบรับจากผู้ลงทุนเข้ามาเกินความคาดหมาย ด้วยยอดจองซื้อรวมทั้งสิ้น 2,994.65 ล้านบาท 
“ยอดจองซื้อ IPO ในครั้งนี้ แสดงให้เห็นว่า มีผู้ลงทุนจำนวนมากขึ้นที่ให้ความมั่นใจกับกองทุนที่มีนโยบายการลงทุนในหุ้นที่มีบรรษัทภิบาลที่ดี จ่ายเงินปันผลสม่ำเสมอ และมีแนวโน้มเติบโตมากขึ้นอย่างยั่งยืน” นางวรวรรณ กล่าว 
กองทุน BSIRIRMF มีนโยบายลงทุนในหลักทรัพย์ของบริษัท ที่มีการกำกับดูแลกิจการที่ดีของบริษัทจดทะเบียนไทย โดยจะพิจารณาจากการจัดอันดับ CG Scoring ของสมาคมส่งเสริมสถาบันกรรมการบริษัทไทย หรือหน่วยงานอื่นที่เหมาะสม หรือตามดุลยพินิจของบริษัทจัดการ และถึงแม้กองทุนนี้จะไม่มีการจ่ายปันผลซึ่งเป็นไปตามกฎระเบียบที่ห้าม RMF จ่ายปันผล แต่กองทุนก็จะเน้นลงทุนในกลุ่มหลักทรัพย์ที่มีอัตราผลตอบแทนจากเงินปันผลสูงและต่อเนื่อง โดยเฉลี่ยในรอบปีบัญชีไม่น้อยกว่า 80% ของมูลค่าทรัพย์สินสุทธิของกองทุน เพื่อให้สามารถนำเงินปันผลไปลงทุนต่อเนื่องได้ ซึ่งจะมีผลดีต่อการลงทุนเพื่อการเกษียณอันเป็นการลงทุนระยะยาวยาว
กองทุนดังกล่าวจึงเป็นกองทุน RMF ที่เหมาะจะเก็บออมไว้ใช้ในยามเกษียณและใช้สิทธิลดหย่อนภาษีได้ในทุกปีที่ลงทุน อันจะช่วยเติมเต็มและเพิ่มทางเลือกให้กับผู้ลงทุนมากขึ้น จากปัจจุบันที่กองทุน RMF ของกองทุนบัวหลวง มี 8 กองทุน ตั้งแต่กองทุนหุ้นทั่วไป กองทุนหุ้นเฉพาะกลุ่ม กองทุนผสมที่เน้นหุ้น เน้นตราสารหนี้ กองทุนตราสารหนี้ กองทุนรวมตลาดเงิน และกองทุนทองคำ 
ปัจจุบันกองทุน BSIRIRMF ได้รับอนุมัติจัดตั้งจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) แล้วตั้งแต่วันที่ 17 พ.ค.ที่ผ่านมา ผู้สนใจลงทุนสามารถซื้อขาย สับเปลี่ยนเข้าออก ได้ทุกวันทำการที่ธนาคารกรุงเทพและตัวแทนขายกองทุน รวมถึงสามารถซื้อขาย สับเปลี่ยนหน่วยลงทุนผ่านระบบอินเทอร์เน็ต Bualuang iBanking ได้ตั้งแต่วันนี้เป็นต้นไป